khistorydata/jeongjo-sjw-relations huggingface dataset:
정조 11년 · 목
政院啓言刑曹書吏一竝捉來査實則朱景輝以爲渠以李文夏推錢事該掌書吏元隻處初定日未過之前武監李聖才來到曹內曳出渠身以扇衝口至於出血渠以此意相議于諸書吏告于堂上則判書以爲元隻旣已決杖定日督捧則於渠足矣經來作弊極爲無狀別監不可不草記請罪云云而再昨書吏崔錫祺與郞廳李杲來呈草記則以齋日見退而別監姓名探問者亦是錫祺矣當初告訴雖由於渠之首唱而草記一款初不發口亦以與掖隸相閧之罪見汰云金慶祿以爲渠以首吏不能檢飭有此朱景輝之干犯云鄭世昌趙重鉉李弘得等以爲渠輩會坐時果以本訟退訟無妨云而無他酬酌崔錫基以爲果因判書分付李聖才名字之不分明送使令探來來呈草記非渠而卽朱景輝也云矣臣等行査院庭終不指告究厥情狀尤極狡惡首唱朱景輝反首吏金慶祿鄭世昌趙重鉉李弘得崔錫祺竝出付攸司嚴覈情節敎以以渠輩私相酬酌之事無難訐訴轉至草記登徹者不可但以關係紀綱言朱景輝等當依啓舜出付攸司究覈科罪以刑吏付刑曹治之豈必公決況判堂雖因見瞞義難冒當李彥宗名係軍伍出付兵判景輝等亦爲出付更爲頭面後景輝等限十五度嚴棍取招草記如不直招當加棍得情以此分付
정조 11년 · 강
命禁軍將曺潤根汰去兵判金履素等推考
정조 11년 · 목
兵曹啓言殿門下鑰之時掖隸無端往來而該番將不爲卽報本曹乃反留置直所者萬萬駭然當該禁軍將曺潤根爲先汰去請拿問敎以該番將爲先汰去該堂生疏所致推考卿則何不若前令尹亦爲推考該房承旨從重推考常時不能檢飭在所難兌該別將自當重勘今番參酌後勿如是之意嚴飭
정조 11년 · 강
延祐宮修改內堂外墻命報于內需司禮曹別單更爲釐正
정조 11년 · 목
禮曹以延祐宮修改內堂墻垣無司考例啓敎以內堂外墻報于內需司或自內轉稟可也報本曹事體不然本曹之啓間亦未免不察修改別單更爲釐正書入
정조 11년 · 목
敎曰承旨前望單子入之待下批牌招察任
정조 11년 · 강
召見承旨曺允大于重熙堂
정조 11년 · 목
予曰承旨自恩津覲親而來乎允大曰然矣予曰僉使幾番乎允大曰爲五次矣
정조 11년 · 강
命明日慶熙宮經宿
정조 11년 · 목
敎曰明日行禮後當臨慶熙宮經宿以此分付
정조 11년 · 강
命明日動駕軍兵侍衛以入直磨鍊六曹堂郞隨駕
정조 11년 · 목
敎曰明日動駕依前下敎軍兵皆以入直爲之副輦儀伏侍臣導駕雲寶劍置之別雲劍外侍衛皆以入直磨鍊軒架及前後部鼓吹今番則置之百官亦依日前例只六曹堂郞隨駕事分付
정조 11년 · 강
命禁軍元番中隨駕仍直慶熙宮挾輦軍以興化門軍磨鍊槍劍軍減半
정조 11년 · 목
敎曰軍兵皆令入直磨鍊而禁軍則今番勿用他番以元軍中六十名隨駕仍直慶熙宮挾輦軍以興化門軍百名磨鍊元內入直軍今番則置之以集賢門軍全數移用槍劍軍減半磨鍊事分付
정조 11년 · 강
命承旨黃昇源遞差上疏還給
정조 11년 · 목
疏略曰臣於春間待罪喉院也朝房便服冒犯飭禁坐令重勘臣罪敎曰居銓輒致夜政此等時何責惰行之戒而白晝公退無難冒禁及今除拜之後以年久之事首先陳章殆若誇張者然極爲駭然自此除拜之承宣皆將次次追引前犯乎旣犯壞棄之失又啓屑越之端遞差原疏還給此後承宣但當遵守成憲設有同浴之嫌義不敢張望煩瀆新除後更無得以前事陳疏事嚴飭
정조 11년 · 강
命總管規避懸頉釐定論奏
정조 11년 · 목
敎曰近來總管之規避誠一痼弊若有寶劍望筒書入之時則必以有頉懸註甚則草記至請變通若此則總管將無入直之人亦無行公之人乎官職焉敢取捨好否甘犯屑越之罪乎已往雖不必追論此後總管之無端稱病無端懸頉者兵曹草記論罪該府變通草記除非衆所共知情病事故該房勿爲捧入寶劍望筒以有頉二字懸註之謬例亟令釐正番次之如前規避者兵曹時或草記論奏俾無惟意雜糅之弊
정조 11년 · 강
遞知義禁鄭昌順同義禁李秉模以李柱國洪秉纘代之
정조 11년 · 목
因政院牌招開坐啓稟敎以知義禁鄭昌順同義禁李秉模許遞前望單子入之待下批牌招開坐又敎曰新除授金吾堂上先開坐後謝恩
정조 11년 · 강
遞總管洪良浩尹坊李柱國洪秉纘任希曾金魯淳李漢泰元厚鎭以安昌君燝西淸君煜李聖奎李鎭翼嚴思晩具㢞柳鎭恒李邦一代之
정조 11년 · 목
敎曰總管事旣有下敎老病及職務相妨者及今遞改可責久任總管中時帶及禁堂亞將及老病人竝許遞前望單子入之待下批牌招推移入直
정조 11년 · 강
命新除授總管中罷散人敍用
정조 11년 · 강
命濟州牧未運粟期於畢泊
정조 11년 · 목
濟州牧使李命俊以漂流人康萬允等無事生還馳啓敎以意謂漂溺矣今聞生還極爲多幸方以本道運粟之果皆利涉爲用心之端矣申飭道伯未運數爻期於無餘畢泊後形止狀聞事下諭于全羅監司盡爲領受形止亦卽狀聞事牧使處一體回諭
정조 11년 · 강
重推吏曹判書金履素
정조 11년 · 목
政院啓言吏曹判書金履素申飭之下終不承膺請重推允之
정조 11년 · 강
罷吏曹判書金履素職
정조 11년 · 목
敎曰辭官須有所據或可一分體諒此吏判向叨時暫膺旋免旣無義意則今又何可每每曲循近日處義極爲願倒有召輒違違必懸牌至於昨日之經宵違傲而大壞國綱若此則人皆占避將無居銓行政者乎屢敎之下迷不知動到今決不可一味假借吏曹判書金履素罷職
정조 11년 · 강
命吏曹三堂擬薦
정조 11년 · 목
敎曰銓曹俱曠吏曹三堂未差之代卽爲擬薦待下批牌招開政
정조 11년 · 강
以金文淳爲吏曹參判李時秀爲參議備薦也
정조 11년 · 목
備邊司啓言吏曹參判參議依下敎薦望以入而判書體重亞堂例皆躬來受薦故不得同爲薦望敎以參判承旨外任外擬入
정조 11년 · 목
敎曰備局草記旣不竝及持敎推考出於責備度支重任豈可因此輕解辭疏承批之後又復逡巡至煩喉院之請牌事體道理不當若是戶曹判書李在簡從重推考申飭行公
정조 11년 · 강
遞大司憲李度默掌令安鼎大姜世綸持平金聖準
정조 11년 · 목
敎曰明日望拜禮侍臣不可不備員兩司行公外未肅拜在外諸臺竝許遞今日政差出
정조 11년 · 강
罷黜忠州牧使李在亨以鄭履煥除授
정조 11년 · 목
察理使李時秀以忠州牧使李在亨罷黜馳啓敎以雖與無端付還有間尙不得捉還以致査事之曠日揆以獄體烏得無罪罷黜足矣拿處分揀事回諭目今本牧雖以鍊達土俗之人差遣可責懲前牖惑之效此人之前此擢用取其不汚也後仍沈沒反於所期也戊戌自鳴之疏槪知其心此等人欲試此等處考其治績以曾所歷無異外補前副司直鄭履煥本州牧使除授使之星火上來肅命仍卽當日辭朝
정조 11년 · 강
命擧動時各處入直軍兵務從省略
정조 11년 · 목
兵曹啓言今此慶熙宮經宿時內外各處入直及巡邏等節依時御所例擧行而扈衛軍官忠壯忠翊衛請勿爲入直允之敎以明日擧動時興化門入直軍百名以弘化門入直軍移用仍爲挾輦軍弘化門則以金虎門入直軍五十名代把外營入直馬兵騎士以此闕外營入直移用各留十名代把槍劍軍以二十名磨鍊此槪出於除弊之意訓將及禁軍別將所領標下軍兵務從省略事分付
정조 11년 · 목
義禁府啓言前直閣鄭大容傳旨內泛稱遲晩當請刑而閣臣勿爲請刑請議處敎以削職亦足懲勵分揀放送
정조 11년 · 강
命前中軍李尙謙勘律
정조 11년 · 목
義禁府啓言京畿前中軍李尙謙問目內泛稱遲晩當請刑而曾經宣傳官勿請刑請議處敎以便服赴公赴衙俱有朝禁如渠幺麼武弁焉敢以便服赴任乎事旣登聞不可例勘若此則監兵水使以至守令邊將皆將便服上官揆以國綱寧有是也嚴加勘律以懲日後
정조 11년 · 목
義禁府啓言前大興中軍李弼培傳旨內泛稱遲晩當請刑而曾經都總都事勿請刑請議處敎以固知傳聞之爽誤而觀渠爰辭亦未可歸之分疏揆以事理似當如是傳者云云必指關文未到時也渠旣脫空降資可矜五衛將忠壯將闕待窠調用事分付此囚分揀放送又啓言宣傳官許侙金樂淳等問目內泛稱遲晩當請刑而宣傳官勿請刑請議處敎以罷職放送又啓言假引儀金在儉傳旨內泛稱遲晩請刑推得情敎以以渠祖之故汰去旣命分揀付過放送
정조 11년 · 강
命參軍朴相煥議處前府使李潤慶勘放
정조 11년 · 목
義禁府啓言西道參軍朴相煥傳旨內泛稱遲晩請刑推得情敎以議處又啓言肅川前府使李潤慶請右律施行允之功減一等
정조 11년 · 강
詣皇壇行望拜禮
정조 11년 · 목
具翼善冠袞龍袍乘輿出宣化門由建陽門出集賢門敎曰百官先詣北苑入就位事分付詣春塘臺降輿入小次改具黑圓領袍就板位北向行禮訖入小次改具袞龍袍乘輿出靑陽門敎曰頗有雨意慶熙宮動駕待晴爲之由明政門賓陽門仍御㴠仁亭敎曰都承旨進前敎曰左右相來會領相家聽此下敎事先遣史官傳諭都承旨卽往領相家諭以昨有政命尙未開政寧有如許道理且大臣以吏判薦望事如是相持其在待首相之道極涉如何領相旣薦二人則左相亦薦一人似甚無妨不然使領相更薦一人從便爲之可也而今致葛藤有若偏黨然在前黨論之時猶不可爲況今日乎今玆大僚之意若出黨論無以飭勵具僚以此詳傳向日筵中領相稟定二人而左相想必未聞而如是云云亦似無怪更勿相持卽爲薦入事傳諭吏參如未受薦毋得入來事分付
정조 11년 · 목
予曰吏判薦望受來乎豊之曰今朝又不得受來矣予曰大臣以何事不爲越薦乎豊之曰領左相各薦二人而議論不一矣予曰所薦之人誰某云耶豊之曰領相則以李文源宋載經薦擧左相則以洪良浩鄭昌順薦擧云矣予曰四人俱好而何不歸一乎豊之曰領相以爲天官重任不可爲禍而苟對惟視人器之可否資歷之久近亦不必如是多擧云左相則以爲年過七十入於耆社則雖已經之人或有拔望之例其中耆老之臣不必擧擬自昨至今終始歧牾云矣予曰此不可使聞於人者若夫銓郞或三銓之通擬也有徑庭之論雖歸之年少輩矯激之科尙未得爲美事豈意年老大臣有此過擧乎李文源之地閥資歷之允合孰有異見洪良浩之癸卯一疏足爲樹立則左相之必欲擧以想以此也鄭昌順之才華宋載經之老鍊俱合是任相議竝擧爲好如以一薦四人爲多相議單擧餘待後政無妨以此以彼務從順便之意往傳於大臣家無敢以不薦二字更稟之意申飭問政政官以今世道決不當效嚬偏黨之習且領相之年德何如擔負何如而如是介介於僚寀之間乎不思便好之道復有葛藤之擧實無更對之顏以此一體傳諭豊之曰臣承命往傳於領左相領相以爲昨日吏判薦望旣已書付政官而見退於僚相廟堂自有廟堂之規政府自有政府之體從古以來謂之薦望而無旣出旋改之例雖欲奉承下敎四百年所無之事始自臣身而創出人將謂何朝家禮使之道雖小官如翰注或有情勢之難强者尙有區處之例臣雖無似傾其職則大官也如此迫隘之事豈無曲諒之恩耶早賜斥退亟降威罰云左相則以爲以臣之故首相難安至有引咎之擧不敢晏然在職方俟譴罰云薦望又不得受來云矣予曰領左相所擧四人雖不入啓旣撤於筵臣所奏便是入啓雖入啓望筒自上勿施自有其例此四人竝勿擧擬卽爲越薦事更令政官往傳後受薦以來
정조 11년 · 목
予曰吏判之以薦望薦入亦有前例領相今何必持難乎豊之曰亦異於戊辰己巳年故不得薦人云矣予曰領相今已還家否豊之曰果已還家矣予曰有身恙云耶豊之曰果有實恙雖欲出城不得云矣
정조 11년 · 강
命領議政金致仁勿待命吏曹參議李時秀許遞
정조 11년 · 목
政院啓言領議政金致仁以爲俄者下敎萬萬震懍走伏金吾門外仍納命召何以爲之敎以本事曲直都置之政官之再往空還右有是否以左相之還送銓官於卿所有欠事面卿方爲引而卿又反使承命之銓官徒致奔走於道路均是銓官均是還送而若言卿所與闕中則事面之壞損未知孰輕孰重況所薦四人特命竝拔今於舊望新薦之間俱不擧行實莫曉其故憶昔己巳春卿之先卿與豐源在揆地因故相李宗城吏判薦望事如今番事薦藤而及有擬入之後就寢之敎舊望則當夜來承命書入李相則數日後中批除拜此蓋尊君命所以尊國體也予之委毗於卿者果何如則以先卿事先朝之事予豈可不責之於卿乎俄於傳諭中云云亦非得已卿須諒此安心勿待命卽爲擬薦事遣承旨傳諭仍傳命召吏曹在外參議許遞前望單子入之待下批牌招進去受薦以來
정조 11년 · 강
以曺允大爲吏曹參議前望也
정조 11년 · 강
承旨沈豊之以領議政金致仁附奏啓
정조 11년 · 목
書啓以爲臣奉聖批往諭于領議政金致仁處則以爲伏承俄者下敎萬萬震懍來伏金吾恭俟嚴譴卽者一院之長臨宣批敎縷縷數百餘言所以責勉而譬曉仍命勿待命卽爲擬薦臣不勝感惶之至臣連日焦隘病情越劇無以長語敷奏敢就聖諭仰復自古大臣有情病不得擬薦銓堂之虛還誠亦有之大臣之旣僨薦而復當薦臣實未聞先臣於戊辰銓薦時與僚相相持因特除而事道已己巳春則雖依下敎書入舊望相持之人則不入焉今臣所遭適符於先臣當日之事而乃聖明則不以先朝所施於先臣者施之於臣臣安得不無憾乎壞政府之舊規毀一己之廉防誠不忍自臣始言不知裁尤合死罪云矣
정조 11년 · 목
敎曰予於此大臣起自久閑毗以允輔所期勉在於整頹墮之王綱鎭睽乖之朝象委己以任之擧國而聽之寵遇之隆在古亦罕是豈私好於此大臣一則詢玆老成一則取其通鍊望之旣深責當求備今日之事大非平日所知考之中書故例先相之事若爲今日準備何必言戊辰亦自有己巳然而上下相持爻象不住中外瞻聆之不曉裏面者必曰此大臣用捨未能脫灑於名目間云爾似未必大臣本情群疑抑將何說以解之予曰此猶第二件銓官之承命受薦空往空返者未之前聞惜乎不念分義處義之隨處互有輕重也至於本事之致此予難獨非於此大臣大抵禍用之過弊甚偏用名器由此屑越反貽累於世道予必欲稍變而至於大公至正之域多小純駁都不欲致察故於日前筵席略及先事之慮不以爲大不可考此也然事旣葛藤轉至煩聒則以大臣體國之誠何不求所以彌綸之方也由前而頹墮之漸由後而睽離之慮大臣其可辭其責責備之道先自元輔領議政金致仁免相
정조 11년 · 강
中批以吳載純爲吏曹判書
정조 11년 · 목
敎曰行副司直吳載純吏曹判書除授
정조 11년 · 강
命參班儒武待晴試功令射技
정조 11년 · 목
敎曰今日雨意頗緊有職人之參班自是常事而儒武之不持雨具者冒雨來參其心誠可尙豈無視意之擧待晴儒試功令武試射技以此預令知悉
정조 11년 · 강
以鄭昌聖爲內局提調口傳也
정조 11년 · 강
罷吏曹參判金文淳職
정조 11년 · 목
敎曰何時進去今始入來常該吏曹堂上罷職考出事該房卽爲考入
정조 11년 · 강
重推吏曹判書吳載純
정조 11년 · 목
載純三牌不進敎以近來銓官之違牌誠一痼弊從重推考更爲牌招違牌勿捧傳旨
정조 11년 · 강
命兵曹郎廳金珍恪等拿勘銷鑰申飭摘奸
정조 11년 · 목
兵曹啓言曜金門下鑰後司鑰及宣傳官打扣之時橫目排木一箇脫落云故臣躬往看審則左門所樹排目脫落先令紫門監新造排目自臣曹堅實更竪待明朝舊橫木改造事分付而當該守門將閉門之前事當詳審而不能爲此宣傳官及司鑰及其打扣亦當先審傷處而矇然不察不可置而勿論守門將及宣傳官令該府拿問處之當該司鑰令攸司科治允之敎以橫木之修葺責在本曹所謂入在郎廳前此若能分明按視執頉趁卽修改則豈有是也入直堂上推考郎廳金珍恪以幺麼遐土文臣猥叨騎省重任且有飭敎則事事慢忽若此所當重棍汰去而昨夜値坐齋未及決處爲先令該府拿問各別重勘以懲他郞官守門將之任卽不過開後禁攔入閉時守鑰匙橫木之有孔無孔排木之折與不折非渠職掌混同論罪亦極不察置之因此聞之橫木不但如此銷鑰亦甚不實此後時遣摘奸叩打若有自開之弊入直郎廳繩以軍律城門銷鑰亦然云兵判知悉各別申飭若於摘奸時現頉護軍部將與本兵之長亦難免師律以此知悉銷鑰自紫門竪營繕造出每不堅緻此後自兵曹受出物力於戶曹如三營之宮墻修築例別定將校打造以此定式擧行
정조 11년 · 강
文廟啓聖祠四賢祠移安命擇日擧行還安祭隨時設行
정조 11년 · 목
成均館啓言文廟啓聖祠四賢祠移還安今二十六日爲之事下敎矣吉時令該曹更爲推擇事畢後例有還安祭節次香祝及祭官亦令該曹請照例磨鍊允之○禮曹啓言移安吉時推擇則同日卯時爲吉云以此時擧行還安及還安祭事畢後隨時設行之意請分付允之
정조 11년 · 강
命慶熙宮動駕明日爲之
정조 11년 · 목
敎曰慶熙宮動駕旣有待晴爲之之命明日爲之
정조 11년 · 목
敎曰擧行極爲茫昧當該承旨遞差
정조 11년 · 강
命政官懸牌無敢煩稟
정조 11년 · 목
敎曰近來紀綱蕩然所謂懸牌看作等閑雖無衆所共知情勢尋常政牌亦皆如此寧有如許分義此吏判亦無別般必遞之義則出牌經宵尙無動靜此後除非所遭外政官懸牌政院無敢煩稟煩稟之承旨當重繩以此知悉
정조 11년 · 강
命吏曹判書吳載純開政後入侍
정조 11년 · 목
因政院來待啓稟有是命
정조 11년 · 강
有政吏曹判書吳載純參議曺允大進
정조 11년 · 목
以李在學朴天衡趙▣德爲承旨朴祐源爲吏曹參判蔡弘履爲大司憲李昌漢爲大司諫趙錫穆爲執義權枰吳著爲掌令沈洙吳彥敎爲持平徐邁修趙星逵爲正言魚用謙爲校理朱翼孝爲副校理洪樂貞爲修撰申馥爲副修撰李秉模爲兵曹參判金致仁單付領府事
정조 11년 · 강
召見吏曹判書吳載純于誠正閣
정조 11년 · 목
予曰卿之始叨此任亦云晚矣屢年閣職稔知其操心做去實爲第一件事也以操心做事何患其他銓曹注擬雖或有錯誤此則便是看過今日召見特爲卿勉戒卿須勿慮悉心做去也載純曰天官重任臣本聾瞽無以勘承矣予曰聾瞽何傷臨政排擬必以蕩蕩平平做去則是爲報效之一端矣載純曰迫於嚴命雖已出肅前頭顚沛臣已自料矣予曰卿非但世族素著淸望故注意已久今始特畀亦知卿康濟一身足當是任矣大抵政注間事只擧官案中人平心做去則別無所難矣
정조 11년 · 강
左議政李在協陳箚自引賜批
정조 11년 · 목
箚略曰臣於前領議政金致仁免相之命有不敢晏然者薦事之僨敗實由臣之故也元輔則以此被罪臣獨官職自如求諸國體寧有是珪乞降成罰焉批以卿之事亦不以恰好天官家宰何等公器卿所持疑說難者反不免較禍覓對之嫌寧不爲卿慨惜卿若曰某也有樹立某也有才能遺珠可惜㾻痼則難責劇任兄弟之一望竝通濫竽宜戒云耳平說道理務從宛轉則首相聞當裁量取捨薦事豈至於僨敗乎首相昨日之擧不幸近於遷怒予不堪慚怍噫置卿等於三事之列者望在承弼頹綱欲整而益頹乖象欲鎭而愈乖推究葛藤之由卿難辭其責傾倒至此但覺欠敬卿須諒之安心勿辭視事仍命遣史官傳諭
정조 11년 · 목
箚略曰凡厥廟剡首席雖主之下僚亦皆與聞則其罪福之間義無獨殊況於今番薦擬不能善處於相持之際首相被譴而臣獨厭然在列寧有是理乞降成譴焉批以卿今曰同其退又失一時任耶退似過矣望須亟斷來章因此有略及於卿者卿在宮僚年久慣識予氣質之病朱書所謂太陽症無計快去近因許多閱歷此症全然減除遇事省檢徒覺其一反前症昔之暴露者今焉蘊蓄備備爲衰耗樣此時喚醒之功望在卿等卿等勿謂世事之易與切戒人心之難持則豈持公私之大幸予亦免觀獵之復起初心卿其安心勿辭視事仍命遣史官傳諭
정조 11년 · 강
詣慶熙宮行文禧廟朝上食仍行晝茶禮奠酌禮
정조 11년 · 목
具翼善冠袞龍袍乘輿出協陽門降輿乘輦出敦化門入興化門詣金商門外降輦乘輿至正兌門外降輿入幕次改具淺淡服詣文禧廟行朝上食禮訖敎曰今聞太常祭物已措備云當於晝茶禮兼行奠酌禮百官行禮及侍衛置之諸執事以閣臣玉堂塡差事分付又敎曰宗戚執事入侍又敎曰諸執事入侍行晝茶禮奠酌禮竝如儀
정조 11년 · 강
召見判義禁金鍾秀于興政堂
정조 11년 · 강
命還宮日子待下敎爲之榻敎也
정조 11년 · 강
命前直閣鄭大容敍用
정조 11년 · 목
敎曰今日因執事不參聞之前郡守金魯永敍用事實非首犯前直閣鄭大容亦爲給牒敍用
정조 11년 · 강
命宮墻各門橫木及銷鑰改造依時御所例擧行
정조 11년 · 목
兵曹啓言興化門興元門開陽門橫木致傷令該曹改造至於各門銷鑰亦不堅緻而興化西挾門則鑰匙出入之穴稍闊宜爲修補正門東挾門興元門開陽門武德門銷鑰則當此各門銷鑰改造之時似當一例爲之請以此擧行敎以依時御所例擧行
정조 11년 · 강
命罪人金東喆等依大臣議施行
정조 11년 · 목
判義禁金鍾秀啓言今番諸罪人分等當否往議于諸大臣則右議政兪彥鎬以爲罪人金東喆等憑籍柳得謙鄭武重之凶說創出曾悅不死在島指日擧事之說白做凶言妖詩陰募幕裨密倡騷說至有東翼爲東伯金商圭爲廣尹鄭鎭星爲原判之說而聲沃則年淺而謀凶金大松則受其指使奔走募人鄭鎭赫卽武重親族東喆女壻今此獄事堤金爲圭橫鄭爲謀以堤橫居中之地爲金鄭交闋之階者鎭赫是已鎭星之唱和爲金哥肯綮有甚於鎭赫武重則締結得謙指使鎭星鄭重鉉以鎭星之父凶計不無與聞委送鎭星於東喆屬托家春鄭鎭璧則本以聲沃媒妁聲沃妻諺札燒火之說難掩其欲蓋彌彰之跡得謙則島中云云之說已傳於武重至爲高城海尺之說實爲諸賊倡首趙正坤結婚聲沃篤信凶言權世復陰謀秘計權柳鄭三人知之之說諸供如一右項諸賊逆謀窩主初無容更議趙燧趙爀鄭昌東諸金之切姻也李茂煥李淡煥金趾翰陳漢復諸金之鄕隣也大則擬議軍官小亦與謀議而其中昌東旣與鄕曲愚氓有異而初旣參聞末又綢繆若非謀逆同參卽是知情不告國有常刑決難容議至於淡煥之推蠢大坤之老聾或似爲一半分差殊之端云判府事徐命善與右相議同而趾翰則聲沃招所謂趾翰敎誘之說終似難信而李儒迪走書京中時不無與聞之跡者似或有差等之道云判府事李福源與右相議同而其中最輕者大坤其次淡煥云矣敎曰金東喆東翼聲沃柳得謙鄭武重鄭鎭星等依大臣議施行而此等諸賊自有肆市之典然其在警衆牖迷之道合施軍律察理使各於地方與道伯或地方官大張軍威聚會衆民一竝梟示後仍爲曉諭於民人等處鄭重鉉許多情節已極叵測而屬托家眷諸招明白則此獨抵賴尤係痛惋令道伯嚴加刑訊速捧結案鄭鎭赫求爲原判預備挑臀之說雖歸於鎭星而渠之一直牢諱欲爲棹脫者萬萬狡惡正法次加刑速捧結案趙正坤甘聽鎭璧將來之語至以聲沃爲壻者可見其爛熳和應更令道伯嚴刑究覈依律處斷鄭昌東事誠如大臣言大則同參小則知情而移送原獄之後更未詳數一體嚴刑究竅金松大非特諸金中最爲庸騃凡係奔走募人等凶計推聲沃所指揮而渠則特不過脅從此等之類竝施知情之律亦非罔治之意加刑一次後絕島爲奴權世福見瞞於得謙傳言於武重所謂本事旣曰不知所謂傳言又過十年而名始緊出嚴刑減死定配趙燧挽止呵責似是實情未及發告爲捉眞贜云者亦或有可恕之道鄭鎭壁聲沃妻書燒火之說可見其常情之不泯且以各供觀之別無參涉之跡各嚴刑遠配李茂煥前後諸招較諸淡煥雖曰差重比諸正坤鎭赫則大有間焉而軍宮力辭足爲可原之端亦令刑配趙大坤李淡煥金趾翰等大臣諸議亦付之差輕而大坤老而聾不與謀淡煥愚且蠢不足言趾翰勸成告書參聞李儒迪之議三囚旣以此傳生則趙燒之庸無備數陳漢復之力拒幕裨觀於諸招俱有證參而與大坤無甚異同則就此區別反乖獄體大坤等四名察理使嚴刑一次後曉諭放送俾作平民趾翰秉彝可見特爲曉諭放送在囚者刑査一道伯足矣察理使不必更爲濡滯以貽廚傳之弊擧行後卽爲上來事下諭
정조 11년 · 강
遞承旨李惠祚以南鶴聞代之
정조 11년 · 목
敎曰今因判義禁所奏聞之該房事萬萬駭然其時該房承旨罷職今日該房承旨遞差又敎曰承旨前望單子入之待下批牌招察任
정조 11년 · 강
宗廟慰安祭命不卜日設行
정조 11년 · 목
禮曹啓言宗廟功臣堂後面內墻頹圮云正殿至近之地有此頹圮之患慰安祭不卜日今二十六日設行請待晴卽爲擇日修改允之
정조 11년 · 강
左議政李在協陳箚自引仍辭職批許勉副
정조 11년 · 목
箚略曰臣以元輔引義之時尙不得隨參典禮之班則元輔罹譴之後去就一節更無可論故也日昨陳懇略暴情實而意謂卽賜處分及奉批旨殆不知措躬之所也曠日淟涊冞增慚悚臣若一日不被罪則朝綱有一日之頹伏乞勘臣負犯改卜賢德批以整朝綱鎭時象今日急務而首相旣以此責備則事由於卿卿之如是辭巽認出同其退之義孰免孰否殊非誠信始縻終許亦欠敬禮所辭相職今姑勉副卿須體予敷心之諭仍命遣史官傳諭
정조 11년 · 강
遞兵曹參判李秉模以李在學代之
정조 11년 · 목
敎曰職務相妨兵曹參判許遞前望單子入之
정조 11년 · 강
有政吏曹判書吳載純進
정조 11년 · 목
以黃昇源爲承旨金翊休爲大司諫李身晦爲司諫徐有鍊爲正言金履翼爲副校理尹序東爲副修撰李在協單付判付事
정조 11년 · 강
命差員閔廷桓加資嚴飭愼發
정조 11년 · 목
全羅監司沈頤之以濟州移轉船隻移泊馳啓敎以雖有船粟之命憧憧一念未嘗少弛十六船隻利泊於五日之內誠非細幸以差員代行領運旣出於除弊之意而及今利泊之後賞典一款豈或踰日依年前例該差員閔廷桓持爲加資勿以利泊弛心嚴飭差員更加候風愼發畢還後形止星火狀聞以紓宵旰之念事令廟堂郞爲行會仍以別加申飭善爲出送之意該牧使處一體申飭行會
정조 11년 · 목
宗廟慰安祭大成殿還安祭在明日也
정조 11년 · 강
文禧廟慰安祭命不卜日設行
정조 11년 · 목
禮曹啓言文禧廟南墻頹圮慰安祭不卜曰今二十六日設行待晴請擇日修改允之
정조 11년 · 목
敎曰今日當還宮以此分付又敎曰還宮嚴時刻置之軍兵整齊後待下敎只入正時○具翼善冠袞龍袍乘輿出廣達門降輿乘輦出興化門入敦化門至協陽門降輦乘輿入宣化門還內
정조 11년 · 강
召見承旨南鶴聞于誠正閣
정조 11년 · 목
予曰同副曾經承旨乎鶴聞曰一次矣予曰爲承旨幾年乎鶴聞曰已爲九年矣
정조 11년 · 강
命內禁衛秋等試取退定來月
정조 11년 · 목
敎曰春秋內禁衛試取許付額外出於收用遐方武士之意而至於今番秋等則聞別將來告之言遠人上來之數甚少云必因晚炎尙爾且阻潦水之致孟朔試取雖是不易之規而此等之時持爲寬限實合闊狹之道今秋等試取退定於來月念間以此知悉俾各未鍊者加鍊未來者上來事分付
정조 11년 · 강
吏曹判書吳載純上疏自引仍辭職賜批
정조 11년 · 목
疏略曰天官之長卽古冡宰爲任莫重其非人人冒居也況中批特授實非常格況於頃日都憲承宣之望俱有做錯纔行初政昏謬莫掩此臣難冒之一端也伏乞亟政臣銓衡之任批以取於卿者卿之規模不踰繩尺庶可鎭服卿其勿辭行公無負持簡之意
정조 11년 · 강
司直鄭好仁疏陳病狀仍乞文禧廟獻官變通批令該曹付標
정조 11년 · 강
命文臣講製合設武講代以試射
정조 11년 · 목
因政院專經文武臣殿講啓稟敎以文講合設於來朔製述而武講則文製日代以試射日子來月更稟
정조 11년 · 강
遞吏曹參判朴祐源以李秉模代之
정조 11년 · 목
政院以祐源違牌啓敎以參判事可謂不成說有除則出肅臨政則違召焉有行其職而不行其政之事乎遞差前望單子入之待下批牌招觀此別堂疏辭疏末句語以做錯爲引以曾所見實難覺曉此必不過是效嚬於近者謬習者方令政院査問而以此重臣置此職豈欲爲似此綜核之擧乎冡宰初除宜有一番辭疏雖不得不賜批此後政注一一按簿排擬無罪名則無或不擬事申飭疏批已下仍卽牌招開政
정조 11년 · 강
遞承旨李祖源大司憲蔡弘履
정조 11년 · 목
敎曰右副承旨聞有實恙許遞又敎曰未肅拜大司憲許遞今日政差出
정조 11년 · 강
命慶尙左兵使姜五成蔚山府使沈公藝罷黜所捉物種劃給校卒
정조 11년 · 목
備邊司啓言卽見原春監司金載瓚狀啓則以爲慶尙道蔚山海尺秋㗡乭崔潛乭等率格軍十四名潛入鬱陵島魚鰒香竹等物恣意採斫見捉於本府浦口各人等嚴問取招後一竝嚴囚以爲分首從定罪之地而本島防禁何等至嚴津漢輩犯禁若是無難不飭之罪營邑惟均三陟營將趙光鉉三陟府使徐琢修潛採之類今旣現捉則宜有參恕之道本島搜討旣非當限雖難輕議嚴飭該鎭邑別定校卒摘奸事竝令廟堂稟旨分付所捉物種姑爲封置以待指揮爲辭矣不察之罪有難容貸當該慶尙左兵使姜五成蔚山府使沈公藝爲先罷黜令該府拿問嚴處搜討之限雖在明年今已現發則船隻之去來漁採之無所忌憚可知依狀請校卒入送如有潛採一一捉致嚴加勘斷在囚蔚民等亦爲照法勘處至若所捉物種自本道區處之意請分付允之敎以今番本道營邑貽弊不少狀啓持來該校之勞役亦不少物種竝劃給道臣分劃亦令優給校卒處事分付
정조 11년 · 강
有政吏曹判書吳載純參判李秉模兵曹判書李▣進
정조 11년 · 목
敎曰閫帥守令有窠政官牌招開政○以李鼎運爲承旨尹師國爲大司憲沈能翼爲校理洪義浩沈晉賢爲修撰李廷恢爲蔚山府使李潤禧爲慶尙左兵使李文源爲都總管
정조 11년 · 강
陵官兼監役命擧行
정조 11년 · 목
敎曰重臣旣已承命監役繕工監監役勿爲進去陵官兼監役擧行
정조 11년 · 목
戶曹以祿俸又不領受啓敎以更爲輸送
정조 11년 · 강
重推吏曹參議曺允大推獻官吳載熙
정조 11년 · 목
敎曰觀此宣武祠修改祭報府正位陪位獻官以父子分差塡差之該堂雖極駭然冒赴之獻官亦甚率爾當該吏曹堂上從重推考獻官亦爲推考
정조 11년 · 목
原春監司金載瓚以罪人金繼朴到配馳啓敎以不獨曹吏之罪卽爲放送分付
정조 11년 · 강
重推濟州牧使李命㑓
정조 11년 · 목
司僕寺啓言濟州先運進上馬匹率多體小品劣事體駭然濟州牧使爲先重推至於瘦瘠病傷專由於沿路各邑不善喂養三道沿邑守令請竝推考允之
정조 11년 · 강
行次對于熙政堂仍召見藥院提調都提調洪樂性副提調沈豊之
정조 11년 · 목
予曰間因事端領左相皆勉副卿獨在中書矣右議政兪彥鎬曰緊急事皆已草記擧行別無稟定之事矣兵曹判書李坤曰金鍾元鍾淳兄弟落薦委折招問諸宣傳官則以爲越薦時無呼薦之事故未能聞知果未越薦云矣予曰金鍾元兄弟登科已有年數渠輩豈有不知之理必以初不呼薦前期停當而然矣首發是論者更問也樂性曰醫官待令請入診予曰置之樂性曰前期三朔設廳自是國朝舊例矣予曰三朔豈有前例乎樂性曰壬申年三月前下設廳之命矣豊之曰今月將晦而尙無下敎雖不設廳如下涓吉擧行之命則便是設廳矣彥鎬曰亟從藥院之請予曰肅廟誕降時元無設廳之擧係是重大之事姑觀動靜決之好矣樂性曰設廳雖待下敎爲之診候之節議藥之道先令藥院擧行似好矣予曰不必如是姑爲置之予曰近日朝著事卿聞知否樂性曰朝紙所出則臣果見之而大臣之事俱以未能盡善矣予曰都付之胥失之科而領相旣以此事免相故左相亦同其退矣仍敎曰右相之欲同其退右相之心似或不安矣然卿於初筵豈不曰卿之處身以卿規模自持不當動於時樣云爾平前領相固自練達而左相則信心直行卿處兩間宜其調劑而今番箚辭大與初筵所奏有異蓋壬辰年以一望三通事先朝處分極爲嚴截其時則司謂死生關頭而卿不動聲色故知卿操守之牢同矣以今觀之未免隨衆進退似有動意是期所期於卿者乎彥鎬曰僚相被譴之事臣亦與聞故按例辭巽之際竊付同其退之義而今承下敎不知仰對矣予曰事端旣異於壬辰而處義欲同於壬辰者豈非不善較量處乎卿志趣本自不下際遇有非他比則到今自持之道固當一如昨年吏判則及今夏卜相之初而日昨尋箚實是意所不到之事矣昨夏殯宮入侍時予有所言於卿者卿能記有而不忘否以卿之故亦有此言卿或領會而覺悟耶向來筵席前領相果以二人仰奏故予以爲如此則或不無太偏之嫌乎云爾則前領相以爲無其人不得如是云予亦不爲挽止者以其冡宰重任不可拘於覓對而苟充故也日前傳敎中略及先事之慮不以爲大不可云者政爲前領相發明之地也原其本情則固知出於公擧而以外面驟看果不偏係之嫌卿於此獨以爲公平練達云者不但有礙眼之處反不免助瀾之歎予於領相若或待之太薄驅諸罪過則在卿僚宩之義固當營護之不暇如壬辰之同其退也予所以顧護而全保之者果何也今番之免相亦出於曲諒之意暫時解務予則爲善區處而卿之箚辭是誠意慮之外亦非納約之道予實旣惜也大抵前領相尙無衰老㡳意以至於有此葛藤雖或有違於舊規如以前望書入則事豈至此而不害爲老練之歸矣樂性曰聖敎至當矣判尹李崇祐曰東郊道路今將修治而役處浩大有難專責於爋造契人不可不助給役丁而軍價從略區劃矣予曰當於何處區劃乎宗祜曰聞戶惠堂之言則長木空石當用戶曹所備處而軍價則例自賑廳上下云矣予曰依爲之予曰今見判尹有所下敎事吏曹參判進所予曰日昨李在學特除兵參不踰時而首擬於大諫今番則似因吏判之生疏而近來大諫望有若非北莫可者然無乃言論風來允合是職而如是乎於他窠絕不見其檢擬而北窠則隨出隨擬者實莫晩也李秉模曰新除之下遞擬他職萬萬不善爲之事矣予曰在學無他罪過只有夏賊時請對之事矣無乃以其請對之罪而欲爲明日張膽之計耶時以禮房承旨不幸當之故其後不行禮房之事雖欲勿告至於目今凶書何以按住乎以此爲罪則誠亦過矣雖自右相言之實有萬萬慨然者自箕伯遞來之後顯有志長之漸若此不已則夏賊之伸冤可立而見也何不自卿請對伸卞夏賊乎此不可專責於卿等皆由予失其鎭安之方致此漸滋之弊矣雖以前領相練達公平之心亦豈無不得自由之歎乎迫來章疏之間卿等或見夏賊之聲討乎義理如此世道如此而尙有能國其國而臣其臣者予未之見也卿等之待予固不當若是太薄矣彥鎬曰伏承下敎不敢晏然前席
정조 11년 · 강
命嶺南北關習操巡點停止都試設行
정조 11년 · 목
右議政兪彥鎬啓言慶尙前左兵使姜五成右兵使李延弼北兵使南憲喆狀啓今秋習操巡點何以爲之親騎衛馬兵都試依例擧行爲辭矣嶺南北關習摽及巡點竝令停止官門聚點亦一體停止至於都試則依例設行之意請分付從之
정조 11년 · 강
命全羅監司沈頤之水陸操停止狀啓置之
정조 11년 · 목
右議政兪彥鎬啓言全羅監司沈㶊之狀啓今秋水陸操及當城將巡點竝停止事請令廟堂稟旨分付而本道水陸操旣已停止北狀啓請置之從之
정조 11년 · 강
重推總戎使徐有寧
정조 11년 · 목
右議政兪彥鎬啓言今日次對備堂中懸病者甚多至於總戎使徐有寧將臣事體尤極未安重惟請中飭行公從之
정조 11년 · 강
許施會寧府耳麥換用之請
정조 11년 · 목
右議政兪彥鎬啓言卽見咸鏡監司鄭民始狀啓則以爲會寧府淸差開市時大國人牛馬料每年容入之數爲千餘石而本府所在耳麥只是三百三十一石茂山府所在備局句管私賑耳麥七百石移劃需用而其代以會寧府所在常平廳太三百七十石零折米還報事令廟堂稟旨分付矣該府耳麥數旣不敷有裕邑相換取用亦多已例請依狀請施行從之
정조 11년 · 강
命南兵使申㬚罷職僉使金漢升充軍
정조 11년 · 목
兵曹判書李坤啓言前▣坡知僉使金漢升六月初四日舜朝七月十六日始到南兵營在京圖遞逗留旣久初不䟄程故爲違滯其罪狀帥臣旣已狀請令攸司稟處而至於該帥臣曲循顏私不爲拿棍乃反啓能適中其願事關後弊不可無警南兵使申㬚請罷職從之敎曰規避不赴者卽其地充軍自有先朝受敎且載大典通編不必令攸司稟處依法典施行
정조 11년 · 강
命城門銷鑰改造置之
정조 11년 · 목
兵曹判書李坤啓言城門銷鑰其制完固似無毁傷之慮今雖改造未必有勝請置之從之
정조 11년 · 강
命民家頹壓形勢絕矜者査啓
정조 11년 · 목
判尹李崇祜啓言民家頹壓處今憂因持敎雖一間半間擧被恤典而小民或啓倖心以些少處亦多求入各部眩於取捨此後全家漂失與頹啓者一一書啓其外則就甚幾間完少頹多形勢絕矜者詳査以啓之意請定式擧行從之敎以持敎勿拘
정조 11년 · 강
召見錦城尉朴明源禮曹判書徐有隣于重熙堂
정조 11년 · 목
予曰元陵有頉處何如明源曰前日罅隙處幾盡完好而以手按撫內似空虛故取他精潔土欲爲補空事甚未安趑且未果矣予曰新土補空恐沙未安雖新土豈無自然補合之道耶有隣曰雖非不用新土庶可補完矣予曰尙未補完似緣油草芚覆蓋之致矣予曰丁字閣何如有隣曰丁字閣微有滲濕之痕而碑閣無頉矣予命明源曰卿無異大臣今二十九日與禮判更爲進去善爲修補卽爲復命也
정조 11년 · 강
章陵丁字閣修改命秋夕祭磨鍊擧行
정조 11년 · 목
禮曹判書徐有隣啓言章陵丁字閣有頉處修改推擇則來八月十五日爲吉云此日卽秋夕祧遷陵寢無秋夕祭享而今番則別爲磨鍊請以此日擧行從之
정조 11년 · 강
命嶺南火木監斫以惠郞差送郎廳李廷恢仍任
정조 11년 · 목
禮曹判書徐有隣啓言風落火燒木之自賑廳請得取用多有前例而今番湖西安民島風落松嶺南四邑鎭火燒木已有請得於廟堂而前領相以備郞中解事人分送監斫爲好云故敢達從之敎以嶺南則不可付之生手惠郞中該道所管郞聽差送也又啓言該廳郎廳旣已發遣則不可付之生手而前郎廳李廷恢昨日移除蔚山府使今姑仍任請擧行從之
정조 11년 · 강
命嶺南漕船取用置之
정조 11년 · 목
禮曹判書徐有隣啓言嶺南漕船限滿後捧米二十石出給該沙工巡統營地方官毋得次知許賣著爲定式而今番守禦廳爲備鋪板筵稟請得矣守禦使覺其有違定式趑且未果云重臣此議旣出守法守禦廳請得嶺南漕船取用一款置之京外各軍門衙門毋得賣買事請永爲令甲從之
정조 11년 · 강
元陵莎草修改命姑置之
정조 11년 · 목
敎曰云陵莎草枯損處曾已奉審伊後續聞形止且因潦水爲益於抽靑云如是而去舊莎改排新莎事體反甚未安修改一款安徐更觀前頭似合事宜而係是莫重之役今日特命錦城尉及禮判進去奉審者也聞其回奏之言果如所料修改姑置之今則頉處完好雖値雨水似不必蓋覆而撤覆時不可知委陵官今日奉審諸臣更進監撤後回啓
정조 11년 · 강
命前主簿李榏相當職擬入
정조 11년 · 목
敎曰今聞上疏人李榏以璿派因陵役出六相換後無敦寧見落云如京華人則其間豈不復職乎碑役旣有監董之命不可無職名前主簿李榏令該曹相當職口傳擬入如無窠直閣置處窠作窠擬入
정조 11년 · 강
副修撰申馥陳疏乞郡賜批許之
정조 11년 · 강
咸鏡道前主簿李榏等上疏請歸州里立碑賜批
정조 11년 · 목
疏略曰咸興歸州洞卽桓祖太祖之舊居定宗太宗誕降之地也曾於太祖登極之後建殿于玆地肅廟庚寅揭額以慶興殿者以其翼祖自慶興胥宇於此人謂慶興宅故也只有一奴之守直旣無三尺之表記今當太宗大王誕降回甲之丁未立碑於殿址以表兩聖誕生之基則埒美於誕聖舊里有光於追遠聖孝矣伏惟聖裁焉批以觀此疏請可謂有據曾在先廟乙亥以國初誕降回甲之年御書碑面親製陰記立石於永興黑石里今年丁未卽太宗朝誕降回甲之歲也立石於咸興歸州舊里政合繼述之擧持從爾等之言當親書立石爾等知悉
정조 11년 · 강
命右議政兪彥鎬勿待命仍傳命召
정조 11년 · 목
政院啓言右議政兪彥鎬筵敎之下萬萬震懍走伏金吾門外仍納命召何以爲之敎以泛言時象之至此旣無措的之人亦無箚着於大臣則待命果何擧也卿於俄筵又以必欲同其退質言於予予不獨聞之在筵諸臣無不聞之則今此待命之不干於箚語亦可知之然則待命之意終莫曉也安心勿待命卽爲退去事遣史官傳諭仍傳命召又啓言兪彥鎬以爲不敢晏然退去仍爲胥命仍納命召何以爲之敎以勿待命事更遣史官傳諭仍傳命召
정조 11년 · 강
命右議政兪彥鎬卽爲入城
정조 11년 · 목
政院啓言右議政兪彥鎬▣出城外仍納命名何以爲之敎以朝筵云云不指的又不箚着俄批言之以予言謂可徵則寧有此出郭之擧乎卽爲入城事遣史官傳諭○記注官李宗烈啓言臣奉聖諭往諭于右議政兪彥鎬處以爲臣犯罔赦之罪祗俟鈇鉞恩批有降史官遠辱於城外泥首之地驚惶感激益無所措只自席董俟罪云矣敎以卿之此擧可謂無中生有三遣史官一味邁邁如何可挽遐心因三相之次第困我晝不休夜不寢矻矻於勉副敦迫等事誠勞且憊矣卿須安心勿辭卽爲入城事遣史官傳諭仍傳命召
정조 11년 · 강
命故承旨奇大升遣禮官致祭祀孫初仕調用
정조 11년 · 목
敎曰今見論思錄卽故承旨奇大升筵席奏啓之語也觀於序跋可知近始重刊而其數陳昌言扶護善類之功撫卷三復豈勝欽實生而遭遇聖明展盡所蘊歿而至命史官庾錄啓語盛矣感矣今因耽看是書不覺夜已闌而燭屢跋大勝於夜對十度且於年前手抄四七往復源流命名曰四七續編有時披閱爲益不少況是書之尤有關於治體者乎其在曠感之意豈無示意之擧遣禮官致祭於本家其奉祀孫問名初仕調用事分付該曹
정조 11년 · 강
命江界蔘弊就議大臣蘇弊
정조 11년 · 목
敎曰江界蔘弊旣令別般爛議稟處有司諸堂與曾經道伯爛加相議待歸一仍又就議大臣必究蘇弊祛瘼之方以聞若或循例漫漶則是朝廷欺江邑之民也不欲爲此失信之擧令廟堂以此知悉
정조 11년 · 강
罷承旨李鼎運趙▣德職
정조 11년 · 목
敎曰大臣命召關係何如則日前啓辭漏書尙有問備之擧況於勿胥命批答遺漏取稟以致史官之只傳批旨承宣事萬萬駭然當該承旨李鼎運罷職又敎曰判義禁留待事聞之當該承旨之擧行極爲駭然該房承旨趙▣德罷職
정조 11년 · 강
以沈命德洪仁浩爲承旨
정조 11년 · 강
遞總管西春君嚴思晚拿處兵曹佐郞李重擇
정조 11년 · 목
都總府啓言卽者通化門門考郎廳未言司鑰率排設房軍士趁門限不得出去係是省記外人則不可仍留敎以如許草記前所未見該所負持軍人放鑰前未及出去則請罪該掌官員轉稟該房出送可也今以不可仍留結語者極爲駭然草記之總管捧入之承宣可謂將無同竝遞差係是建陽以西則莊置兵曹近處替令總府草記者不察甚矣當該入直堂上推考郎廳拿處
정조 11년 · 강
以鶴林君焴爲都總管李世奭爲副總管
정조 11년 · 목
敎曰總管前望單子入之
정조 11년 · 강
以蔡緯夏爲分兵曹參議
정조 11년 · 목
敎曰未肅拜分兵曹參議許遞兵曹堂上前望單子入之待下批牌招察任
정조 11년 · 강
秋曹以衛外擊錚人原情勿施啓
정조 11년 · 목
該曹啓言昨日動駕時全羅道咸平幼學李養直擊錚衛外故考其原情則其祖斗三持許復官云矣原情勿施養直請遠地定配允之敎以此是未結之事姑爲放送
정조 11년 · 강
命宮監李震昌決配上言人咸碩柱嚴刑放送
정조 11년 · 목
刑曹啓言昨日動駕時平安道安州幼學咸碩柱擊錚於衛外故考其原情則其傳來田畓四十餘結在同邑而盡爲江落泥生於博川靑山筒成陸作畓無弊耕食矣明禮宮宮監李震昌謂以宮土沒數奪取故民人等呈于營邑又擊錚上言到今未推萬萬冤枉云矣敢售僥倖之計爲此誣罔誠極痛駭原情勿施請依律重勘允之敎以雖曰宮土固有剝割之罪宮監李震昌稱名人移往本曹照律定配次方在內需司拘囚中押來決配上言人之乘此時上言者民習萬萬痛駭嚴刑一次放送
정조 11년 · 강
命洪州船價後卜矯梂之方擧行後狀聞
정조 11년 · 목
刑曹啓言昨日動駕時忠淸道洪州元山島沙工李云大擊錚於衛外故考其原情以爲洪州稅穀夥然有大船七八隻可以容載而船價及後卜未磨鍊太輕京鄕船隻初不願載之致執捉來去船隻仍使上納則爲弊滋多云矣如許之事至煩天聽試極無嚴其罪狀照法嚴勘本牧船價後卜多寡之由船漢推捉之弊一一溯究深軫矯捄之方卽速擧行後狀聞事請分付允之
정조 11년 · 강
命朴景杓令道臣定査官決給
정조 11년 · 목
刑曹啓言潭陽朴景杓原情請上栽敎以令道臣別定査官從公決給
정조 11년 · 목
敎曰秋到記分製講明日爲之處所仁政殿爲之謂則當於便殿試取以此分付又敎曰同副承旨馳詣太學夕食堂到記收取以來
정조 11년 · 목
因政院來初一日輪對日次啓稟敎以與前日次留待諸官明日來待
정조 11년 · 목
敎曰參班儒武旣命待晴待令明日儒生則殿庭待令武士則中日廳待令差出試官試取以此分付又敎曰明日中日廳參班武士試取時承旨一員進去柳葉箭片箭各一巡試取試官前訓將禁將入直兵曹堂郞進去一中以上修正試記
정조 11년 · 강
命應製試官原望筒勿施
정조 11년 · 목
敎曰參班儒生應製試官差出之命槪放圓黜生居齋生應製之例當自內閣以泮堂文任及閣臣入侍玉堂擬入而今日以七試官徑先擬入卽無於例之擧況春間應製試官亦有可據之事則如是擧行萬萬疏忽其委折當該承旨處爲先問啓更思不可仍置原望筒勿施更爲擬入
정조 11년 · 강
命工曹判書明日入侍
정조 11년 · 강
以兪漢緯爲蔚山府使李漢五爲南兵使口傳也
정조 11년 · 목
敎曰閫帥守令未差之代令該曹口傳差出
정조 11년 · 강
假注書張錫胤以右議政兪彥鎬附奏啓
정조 11년 · 목
書啓以爲臣奉聖批往諭于右議政兪彥鎬處則以爲屛息俟譴之際史官遠臨辭旨勤摯至於困我之敎益增惶隕自顧罪負有不敢冒昧趨承命召又使錄事賚納云矣敎以安心入城待朝造朝事遣吏官傳諭期於偕來仍傳命召又啓言臣奉聖批往諭于右議政則以爲負罪賤臣自出城外宣諭再三仍又有偕入之命轉益罔措處分是俟云矣敎以安心入城事更爲傳諭仍傳命召
정조 11년 · 강
遞承旨沈命德以申大謙代之
정조 11년 · 목
命德以在外啓請下諭敎以許遞自是大家尙未除拜同知申大謙除授牌招察任
정조 11년 · 강
拿處忠州牧使鄭履煥
정조 11년 · 목
履煥以身病終不出肅吏曹啓請拿處也
정조 11년 · 강
御仁政殿行秋到記還御熙政堂設參班儒生應製仍召見工曹判書具允鈺及輪對官讀券官金熤吳載純李秉模對讀官曺允大李祖源鄭大容趙鎭宅讀券官金鍾秀徐有隣閔鍾顯對讀官魚用謙洪義浩尹行恁
정조 11년 · 목
具翼善冠袞龍袍乘輿出宣化門詣仁政殿降輿陞座以擬唐張九齡謝宰相薦人輒問風度得如張九齡不乎爲表題試官以下行禮訖乘輿還詣協陽門敎曰參班儒生中如有到記人注書率往仁政門外入門後還來○還御熙政堂以敬奉閣爲賦題試官以下行禮訖具允鈺進伏予曰昨日修改何以速完也允鈺曰匠于咸集雨意甚緊故臣各別董飭以爲訖役矣予曰右承旨出去參班武臣試射賞格順給後入來申大謙少選還伏予曰順賞時何以爲之耶大謙曰受賞人使院吏呼名分給矣予曰使院吏呼名事極駭然承旨則生疏之致無怪其然而院吏之擧行極甚痛駭使宣傳官以次呼名分給賞典此是四百年放規而今日事誠駭然都承旨出去以此嚴飭儒生講訖予曰下番翰林呼朴鼎元新來
정조 11년 · 강
召見承旨洪仁浩于重熙堂仍行科次
정조 11년 · 목
予曰近采順賞初不載錄該房便覽是何放也仁浩曰姑未入錄矣予曰文武賞格分載各卷以爲詳備也○敎曰秋到記殿講居首幼學朴鼎元製述居首幼學金履喬竝且赴殿試講之次幼學金章玉製述之次生員沈厚鎭竝直赴會試講純通幼學金魯範許▣通尹德年韓耆裕李昌遊金永弼等給一分製述次上進士姜履元講略安敬默等各紙二卷筆三板墨三笏講粗朴準圭等各紙二卷筆二枝墨二笏賜給又敎曰參班儒生製述三中幼學金敬淳大學一件三下幼學金濬根金蓍根金達淳南正容金炳文金文根金履實閔光毅各紙二卷筆二枝墨二笏次上幼學金孝根尹宗基李希郁黃載鼎李重溫南正紀金履簡李厚生李時行李厚五趙熤金愚淳黃世鍾南炷金善根各紙一卷筆二枝墨二笏賜給武士射居首前郡守田德雨柳葉箭二中片箭二中三分加資其餘分等施賞
정조 11년 · 강
命進士金履毅相當職收用
정조 11년 · 목
敎曰因參班儒生製述居首聞之進士金履毅是文正之孫云相當職收用事分付銓曹
정조 11년 · 강
命右議政兪彥鎬勿待命事遣史官傳諭仍傳命召
정조 11년 · 강
命原春監司金載瓚上疏還下送
정조 11년 · 목
疏略曰臣於原州前判官李時淵受由事論其罪負合被重誅而頃者通川郡守金東鎭以其子病請由甚懇固是格外而旣知實狀不得不曲爲之許仍令暫往卽來故粘移之報遂闕焉違越令甲欺隱朝家揆以義分不敢幸其倖逭亟賜重譴以嚴藩憲○敎曰判官受由反接之掩置事事在己故人且已脫空則焉敢追引此上疏還下送
정조 11년 · 강
命長興府被災民無身布人還上分數停免
정조 11년 · 목
因宣傳官柳文養狀啓敎以觀此狀辭邑底數面之川邊居民可謂閱一劫運隔岡而能免胥溺之患獨彼數面民人之被災全今思之不覺惻傷身米布雖有蕩減之命以官隸或班戶之故俱無身布入於蠲減秩者俓爲廾分之一事甚斑駁不可無均霑之擧無身布民戶當年還上特爲蕩減若此則身米布停退之類反或不及於停還令廟堂分付道臣使卽査問該邑還上中酌量分敎停免期於相當事卽爲行會
정조 11년 · 강
汰宣傳官李潤禧金益彬
정조 11년 · 목
敎曰當該宣傳官汰去又敎曰宣傳官有闕之代今該曹曹傳差出
정조 11년 · 강
配罪人鎭璧等于海州等邑
정조 11년 · 목
因原春監司金載▣罪人松大等定配狀啓敎以更査鎭璧不足責海州定配世復北靑定配松大濟州牧島配事回諭
정조 11년 · 강
召見承旨沈豊之禮曹判書徐有隣錦城尉朴明源于重熙堂
정조 11년 · 목
予曰自朝雨來不害於役事乎明源曰臣等更爲奉審別無修補處故以手按摩而已矣有隣曰陵官輩以爲或有莎草傷損處間間播種似好而不敢任意爲之云何以爲之予曰雖播種何可輕易爲之乎有隣曰諸陵丁字閣滲漏處待秋夕修改乎予曰隨其大小趁卽修改好矣予曰長興民人漂流處間甚矜測矣有隣曰夜下傳敎實爲均宣之道矣
정조 11년 · 강
召見承旨黃昇源總管李文源于重熙堂
정조 11년 · 목
予曰李文源知以資憲大夫總管入侍昇源曰俄已出去矣予曰方以修改事欲爲下詢何敢出去卽爲入來昇源曰以資憲大夫書肅單然後入侍云矣予曰肅單雖書加資捧納事分付政院文源進伏予曰靖陵役事至幾日畢役乎文源曰如役五日纔告完矣予曰五日內畢役尙云速矣卿於役事善爲監董故今番亦以卿命送耳文源曰多致匠手不計晝宵董役矣予曰卿何不居乎文源曰事多難處未能上來官職無意行公矣予曰卿何爲此言頃以吏判薦望事致有葛藤若使卿獨擅其中豈有是也文源曰如臣庸愚何敢議擬於銓任乎予曰吏判自是卿門職何必過辭
정조 11년 · 강
命右議政兪彥鎬勿待命
정조 11년 · 목
政院啓言右議政兪彥鐈仍爲胥命云仍納命召何以爲之敎以卿何如是勿待命事遣史官傳諭仍傳命召
정조 11년 · 강
注書張錫胤以右議政兪彥鎬附奏啓
정조 11년 · 목
書啓以爲右議政兪彥鎬今方退歸私次謹當文字仰請云矣
정조 11년 · 강
命忠州牧使鄭履煥放送罔夜下送
정조 11년 · 목
因囚單子敎以察理使明再明間當到本牧軍律擧行不可無地方官放送除朝辭罔夜趁期下送俾無後時之弊
정조 11년 · 강
命前判書金履素敍用典牲提調仍任
정조 11년 · 목
敎曰不過申飭前判書金履素敍用犧牲首品提調不可不備員兼帶本暑之任仍任仍令該曹口傳付軍職卽爲進去
정조 11년 · 목
政院啓言李文源所帶總管肅單書以資憲加資已違格例請推考敎以雖有認以資憲行公之飭敎肅單之書資級大違格例從重推考
정조 11년 · 강
命罪人李光晉等放送其父嚴刑懲勵
정조 11년 · 목
京畿監司徐有防以抱川罪人李光晉獄事啓敎以李光昇之三條鳴冤自以爲各有所據而邑査道啓一皆卞破終靳傳生者雖出於法官守經之論而考其文案參以事情被死人福萬之拔刀凡爲丙遭而一拔於店上已露犯凌之心再拔於家前將售擬剌之凶則伊日光晉輩之擁遮渠父脫身逃命特幸耳從玆以往彼則爲上執之肉此則如劫絃之失矣及其再來之時籍曰刀在地上火握奉中而想其頭勢之可怕可愕則在地之刀安知不及身握奉之火安知不衝簷而到了這箇境界光晉兄弟之只知爲親不知有已卽地跳下竝力摳打者卽天理人情之所不可已則我國雇奧主之別未有一定之制比隣生長旣作婢夫多年賃傭異常人而渠祖渠父及渠之祖母無非李哥受貢中舊物而以渠母之良不入於帳藉則比諸道啓深引洪烈曾事尤有間焉且光晉兄弟之方其下手也禍迫燃眉勢急捍頭兄先弟後弟重兄輕之全未記得容或無怪而檢庭之將分首從兄則謂以躬犯營邑之已決囚放弟則稱以吐實誓不獨生爭得一死始也以子而爲父終焉以弟代兄噫王者之政常以敦礪爲先而律或有時乎撓屈故朝家年前於坡州曺哥獄事已有所特貸者則獨於此囚不宜異同抱川縣殺獄罪人李光晉光昇招致營庭以此曉諭後放送今以諸招及査案觀之當初見過不過微眚中間隱身亦非重罪而兩兄被笞一村貽害甚於田牛之借奪妻子之勒絕可見其許多苛酷之擧似此武斷之習若不痛繩則小民何以措手足乎事端現發之後不可以二子之曲恕置而不論光晉父李哥令査官嚴刑懲勵
정조 11년 · 강
命兵曹佐郞李重分揀放送
정조 11년 · 목
因義禁府刑推得情啓有是命
정조 11년 · 강
命時囚金珍恪等議處
정조 11년 · 목
義禁府啓言兵曹佐郞金珍恪傳旨內泛稱遲晚請刑推得情敎以除刑推議處又啓言宣傳官沈公俊傳旨內泛稱遲晚所當請刑而宣傳官勿請刑請上裁允之又啓言罪人閔心爀問目內泛稱遲晚當請刑而曾經宣傳官勿請刑請議處允之
정조 11년 · 강
命時囚具彜錫令京兆稟處
정조 11년 · 목
義禁府啓言前忝奉具彜錫旣已捧供依例放送而觀此所供係是山訟令京兆請稟處允之
정조 11년 · 강
行宗廟永寧殿秋享
정조 11년 · 목
予曰金吾開坐云耶豊之曰大臣姑未來會云矣予曰難未及盡會委官如來卽爲開坐之意分付也
정조 11년 · 강
召見承旨及畿伯兵郞于重熙堂承旨洪仁浩趙行德兵曹佐郞柳文養京畿監司徐有防
정조 11년 · 목
予命文養曰御營廳字內宮墻修改時役軍不由闕門自頹圮處入來該廳事誠極駭然爾其出去其委折査問草記予曰堂疏見之乎仁浩曰姑未見之矣日記謄出何等重大而揆以事情院吏之私謄誠可痛矣予曰筵退後卽往禁府以爲參鞫而領相連日勞苦易致生病只出問目卽爲還第事傳諭予曰乙巳年正月望後日記及鞫廳日記持來
정조 11년 · 강
副校理李洪載副修撰成種仁聯疏請注書金孝建罪賜批
정조 11년 · 목
疏略曰筵席說話至爲嚴秘縱在承史之列不敢私自謄出則況幺麼院吏安敢肆然移寫潛送外間乎事係變怪必有指使之人今若嚴問該吏覈其委折則其情狀可以打破該注書之不善典守之罪亦不可尋常處之伏願一一嚴勘批以注書拿處足矣院吏本院科罪亦足矣何必盤問
정조 11년 · 강
持平金聖準以母病陳疏徑出賜批救護
정조 11년 · 강
校理洪聖淵疏陳私義乞遞書狀之任賜批許之
정조 11년 · 강
兵曹參判洪秉纘陳疏自引仍乞遞賜批許之
정조 11년 · 목
疏略曰臣顧念宿釁蹙伏俟譴不意騎省新命又在此際聖春至此他不暇顧第本曹參議柳誼到院辭疏雖未上徹其所引嫌實由於臣則難安之情視前尤別伏乞將臣所帶職名卽賜刊削批以本職許遞
정조 11년 · 강
命注書金孝建上疏還給
정조 11년 · 목
疏略曰卽伏見備忘記下者有檢閱尹行恁罷職之命矣疏旣還給則疏中云云臣不敢多卞而事端實由於臣身罪罰及於右僚在臣廉隅其何敢獨自晏然乞削臣職敎曰還給牌招
정조 11년 · 강
遞承旨沈有鎭李謙煥以李時秀洪仁浩代之
정조 11년 · 목
敎曰未肅拜承旨及右副承旨許遞前望單子入之待下批牌招察任
정조 11년 · 강
遞大司諫李昌漢以洪檍代之
정조 11년 · 목
敎曰未肅拜大司諫許遞前望單子入之待下批牌招察任又敎曰新除授大司諫先進去後謝恩
정조 11년 · 목
敎曰俄遣史官以勿參之意傳諭矣聞其回奏卿欲力疾往參云何不念少愈之戒耶才命他大臣按鞫卿須安心愼攝事更遣史官傳諭于領議政
정조 11년 · 강
遞知義禁尹蓍東以李在學代之
정조 11년 · 목
鞫廳啓言今此推鞫時知義禁尹蓍東親病危重不得進參今姑許遞請口傳差出允之敎以前望單子入之待下批先進去後謝恩
정조 11년 · 목
戶曹以祿俸不爲領受啓敎以更爲輸送
정조 11년 · 강
命私賑人黃千一等明日待令
정조 11년 · 목
兵曹以全羅道私賑人南平前僉使黃千一扶安折衝盧達宗玉果鄕品朴春錫淳昌閑良金錫宙上來啓敎以明日待令
정조 11년 · 강
命宮墻頹圮處禁衛營軍限畢役守直
정조 11년 · 목
兵曹啓言丹鳳門東邊宮墻頹圮處竝皆撤毀則銅龍門入直禁衛軍十名除出令該營別定將官限畢役嚴加守直之意請分付允之
정조 11년 · 강
命注書金孝建拿處分揀
정조 11년 · 목
因拿處傳旨敎以分揀
정조 11년 · 강
命刑曹書吏朱景輝等更卽取招
정조 11년 · 목
兵曹啓言刑曹書吏朱景輝論以法綱萬萬痛駭至於崔錫祺情狀尤極巧惡各嚴棍十五度鄭世昌金慶祿各嚴棍八度趙重鉉李弘得各嚴棍六度事當一倂出付攸司照法嚴繩而旣有取招草記之命捧供招以入敎以卿於年前在本兵也以羅卒之毆打院祿事承命棍治八十名羅卒此豈爲院隸地也院隸雖微賤傳命所關事體至重故也武藝廳不可以掖隸言一自團束定制之後掖庭舊規一竝除去專管宿衛之役晝夜矻矻朝家之顧恤自別然有犯科未嘗放忽別般操切外庭之所知而至於今番事可謂變怪幺麼曹吏變幻實狀訐告該堂無難有上徹之擧者堂陛已無可言且以昨日査啓觀之該廳中初無似此彷彿之名字而做成別人姓名以至有草記又何等驚駭之擧乎渠輩如有一分嚴畏之心則焉敢以元無之名無難書呈乎其委折更卽取招以聞大抵當初換名草記之該堂尙何言哉近來俗習年復年來便成痼瘼職稱近君便生若浼之心事涉宿衛輒懷不滿之意丙丁以後轉至文有夏賊之凶武有賊復之徒薰染旣久漸潰愈甚今番事至微細似無關於上所云云而以隨事反隅之意如是屢覈豈爲賤隸而然乎亦出於定人心之一端卿其知悉
정조 11년 · 강
命朱景輝等拘留鄭世昌等決放
정조 11년 · 목
兵曹以朱景輝所供啓敎以朱景輝崔錫祺待辜限更棍嚴覈後充軍次拘留本營鄭世昌金慶祿趙重鉉李弘得等皆以同參輸款不無首從之別竝加棍決放其中一名供中以年爲言果如所供參酌加棍
정조 11년 · 강
命寫字官不緊書役申禁
정조 11년 · 목
承文院啓言寫字官之各該司使役實爲苦弊事大文字及刊本册子御覽經筵册子各都監書役外請一切嚴禁允之敎以如是申禁甚當依此嚴飭俾有實效也
정조 11년 · 강
重推禁衛大將徐有大
정조 11년 · 목
兵曹啓言宮墻始役時役軍之撤排踰入擅自登高委折一一㭓問則敎鍊官金光一等以爲同念形址之高下始役之稟未得竝擧毀撤後便近入役之軍敢使擅踰云矣敎以御營廳小風尙吹故事關宿衛如是汎忽此旣是該營字內則御將烏得無罪初欲先棍後罷今姑參酌而其委折問于該將臣以啓早朝起開窓見之若校若卒往來於前麓名以將臣其敢曰未及知之乎況軍校之不由闕門由頹圮處入來設把尤豈非驚駭事乎其委折一體問啓墻內麓下卽銅龍門所管而初不禁斷大抵禁將之急忽尤極未安此亦記過嚴問在所不已而以御將之姑參酌亦姑勿問該大將徐有大爲先從重推考
정조 11년 · 목
政院啓言軍校之由頹垣處入來委折問于御營大將金持默處則以爲當初申飭校卒不啻申嚴而校卒不識事體致此犯律臣之昏謬合被萬殞云矣敎以名以大將諉罪校卒寧有如許道理乎雖曰無識老陰業則箕裘地是戚晥今於持敎問啓之下敢效文宰對奏之體本事委折專事漫漶爲先記過親問太疲卽爲招致啓板前使卽條對也○又啓言招致御將金持默於啓板前使之條對則以爲校卒之不能檢飭莫非臣罪敢諉於校卒此尤臣之死罪云矣敎以今番付之三令之科爲先從重推考此後夙夜殫竭無忝家聲事嚴飭仍令退去
정조 11년 · 목
訓鍊都監啓言本局字內集春門北邊頹圮處役軍亦不由門直赴役所宮城事體後面尤重而漫不省察初不指揮僨誤至此惶恐待罪敎以不由門路固可駭也不稟俯瞰尤極率爾才有御將問啓之命而本營所管新築處退排圮栅時亦不由門路者難免襲謬之失而與新犯有異且間於不稟俯瞰卿則推考奚特此事不可襲謬本營百務一毛一髮無不受病自今前例二字勿復提說又問于校吏使萬古所無窮凶極惡之逆復餘醜剋念一洗之方餘醜之未盡洗滌者宿衛事是已大抵創置無於古之例武藝則作隊壯勇則設廳予豈樂爲意實有深量向者逆復之釀凶謀叛而得無肘腋之變者賴有是耳大抵逆復之凶計專在於外若趨走於此等事而其實則陰造凶言潛煽邪說中心之切忌而最嫉之者宿衛也善復之權管該廳亦出於折奸謀杜別計而渠於屋下對人吏輒蹙眉揮手或作憂嘆之色或發詬罵之談一轉二轉無人不傳畢竟綻露於鞫庭之渠招乾道可謂昭昭且況近來隄防日壞俗尙之無嚴畏極矣凡雌黃於宿衛者便亦逆賊也此敎豈得已而發也昔器遠之欲叛也造次對班問武監把門之致掉頭曰云云此事詳載國束時創武監用勳臣議故也卿等獨不若其時勳臣之誠乎若此而逡巡於本任者是知其身不知有國卿若欲行公先自此事曉告軍衆使舊染汚俗咸得維新則此政殷民毖頑之一大機會卿須知悉擧行
정조 11년 · 목
執義鄭萬始連啓批以不允田文顯事如是持難極爲未安矣
정조 11년 · 강
右議政兪彥鎬上疏自引仍乞遞賜批
정조 11년 · 목
疏略曰臣情窮勢蹙泥首請命史官頗辱嚴殺洊降惶隕感泣不得不退還私次而前後罪負自知罔赦焉敢以勿胥之有命厭然自恕因仍冒據哉乞削臣職批以莫云古今之異宜去就寧激無苟予豈必深非但欠激處太激間忽吹薤之戒不若無是亦莫更提賓筵酬酌泛言隱憂傳諭說話爲譬滋惑其間三節事端不過如斯卿須安心勿辭卽起視事仍命遣史官傳諭
정조 11년 · 강
命江華軍器庫修改時物種別軍職李儒敬句管出納
정조 11년 · 목
因江華留守李性源軍器所藏庫舍修改狀啓敎以觀此狀辭不可不及今修葺別軍職李儒敬今初三日當賚去辛丑別置未運條及丁未條別置物種下送預令知悉辛丑條丹木一萬斤輸置弊煩來頭倭貢中各年計除卸置準本敎事使之依此傳敎文移該曹今番下送時內武庫物種則別軍職當句管出納內帤物種非別軍職所管而中使則從當下送今番姑爲推移捧置事已有下敎於別軍職處卿其一體知悉事回諭
정조 11년 · 강
命集春門宮墻頹落嚴加巡察
정조 11년 · 목
訓鍊都監啓言集春門北邊宮墻舊築蓋瓦及椽木頹落處把守自兵曹草記矣修改間嚴加守直敎以此與頹圮有異勿定別把守嚴加巡察改瓦改板從速爲之
정조 11년 · 강
玉堂聯箚請鎭星等諸賊加律賜批校理魚用謙別校理金履翼宋翼孝修撰洪義浩副修撰申馥
정조 11년 · 목
聯箚略曰卽伏見原州獄諸賊分等酌處之命臣等相顧愕貽不勝憂歎之至噫今番賊變至凶至憯煽動訛言畿湖騷屑而鎭星等六賊之只施梟示軍律已是失刑之大者也其餘參謀之徒竝付同治之科如是而將何以鋤亂本而定民志乎梟示六賊亟施孥籍之典鉉重等更加究覈結案正法其餘諸囚竝施同參謀逆之律批以如蟻如風窮計思濫以怪奇莫測之說胡叫亂嚷古亦有嶺東海西似此獄事早料其如許特以重獄體之意暫付王府按問何足言魁與從乎自今毖惑牖迷之方莫尙於闡正學禁左道六守丕擬布示中外對揚之責更有望於爾等在沃啓之地者矣
정조 11년 · 강
大司憲尹師國上疏辭職仍請諸賊施法賜批
정조 11년 · 목
疏略曰近者銓曹始焉做錯終又檢擬誤恩隨加夭牌屢臨伏地隕越靡所措躬伏乞吐許鞶遞焉今番獄事至凶至妖在囚諸賊苟非謀逆卽是同參有萬可誅無一可生而今此處分雖出於好生之德安知無釀成他日之夏耶伏願更令究覈施以王法批以勿煩卿其勿辭行公
정조 11년 · 강
大司諫金翊休上疏辭職仍請諸賊嚴覈處斷賜批